ถนนอังรีดูนังต์

ถนนอังรีดูนังต์ () เป็นถนนในท้องที่แขวงปทุมวัน เขตปทุมวัน กรุงเทพมหานคร เริ่มต้นจากถนนพระรามที่ 1 (สามแยกเฉลิมเผ่า) ถึงถนนพระรามที่ 4 (สี่แยกอังรีดูนังต์) เดิมเรียกถนนสายนี้ว่า "ถนนสนามม้า" เนื่องจากผ่านสนามม้าปทุมวัน (ปัจจุบันคือราชกรีฑาสโมสร) ตัดผ่านสถานที่สำคัญ คือ สถานเสาวภา สภากาชาดไทย โรงพยาบาลจุฬาลงกรณ์ จุฬาลงกรณ์มหาวิทยาลัย (คณะรัฐศาสตร์, คณะวิศวกรรมศาสตร์, คณะอักษรศาสตร์, คณะสัตวแพทยศาสตร์ และคณะทันตแพทยศาสตร์) โรงเรียนเตรียมอุดมศึกษา โรงเรียนสาธิตมหาวิทยาลัยศรีนครินทรวิโรฒ ปทุมวัน สยามสแควร์ โรงพยาบาลตำรวจ และ สำนักงานตำรวจแห่งชาติ

ประวัติ
ในวันที่ 8 พฤษภาคม พ.ศ. 2508 ซึ่งตรงกับวันกาชาดสากล ทางการได้เปลี่ยนชื่อถนนสนามม้าเป็นถนนอังรีดูนังต์ หลังจากที่สภากาชาดสากลได้เสนอให้ประเทศสมาชิกจัดทำอนุสรณ์เนื่องในโอกาสครบรอบ 100 ปีกาชาดสากล และระลึกถึงอ็องรี ดูว์น็อง (Henri Dunant) ชาวสวิส ผู้ริเริ่มกิจการกาชาดสากล

แต่เดิมถนนสายนี้จะมี "คลองอรชร" ขนานอยู่ด้านตะวันตกหน้าจุฬาลงกรณ์มหาวิทยาลัย ซึ่งเป็นคลองที่เชื่อมระหว่างคลองหัวลำโพง (โดยมีถนนหัวลำโพงนอกตัดข้ามคลองอรชรที่สะพานเฉลิมศักดิ์ 43 ปัจจุบันคือสี่แยกอังรีดูนังต์ ถนนพระรามที่ 4) และคลองบางกะปิ หรือคลองแสนแสบ (ส่วนบริเวณสุดถนนอังรีดูนังต์ ยังมีถนนพระรามที่ 1 ข้ามคลองอรชร ที่สะพานเฉลิมเผ่า 52 ปัจจุบันคือสามแยกเฉลิมเผ่า) แต่ปัจจุบันได้ถมคลองตลอดช่วงถนนอังรีดูนังต์ไปแล้ว และขยายเป็นพื้นที่การจราจรแทน

บนถนนสายนี้มีท่าปล่อยรถประจำทาง สาย 16, 21 และ 141 บริเวณหน้าสถานเสาวภา และช่วงจากประตูรัฐศาสตร์ ถึงสามแยกเฉลิมเผ่ายังเป็นเส้นทางรถโดยสารภายในจุฬาฯ สาย 1, 3 และ 4

 สถานที่สำคัญ 
เรียงลำดับจากแยกอังรีดูนังต์ถึงแยกเฉลิมเผ่า
 ด้านตะวันตกของถนน (ซ้ายมือ) 
 สถานเสาวภา สภากาชาดไทย 
 คณะรัฐศาสตร์ จุฬาลงกรณ์มหาวิทยาลัย
 คณะวิศวกรรมศาสตร์ จุฬาลงกรณ์มหาวิทยาลัย
 หอประชุมจุฬาลงกรณ์มหาวิทยาลัย
 คณะอักษรศาสตร์ จุฬาลงกรณ์มหาวิทยาลัย
 โรงเรียนเตรียมอุดมศึกษา
 โรงเรียนสาธิตมหาวิทยาลัยศรีนครินทรวิโรฒ ปทุมวัน
 คณะสัตวแพทยศาสตร์ จุฬาลงกรณ์มหาวิทยาลัย
 คณะทันตแพทยศาสตร์ จุฬาลงกรณ์มหาวิทยาลัย
 สยามสแควร์

 ด้านตะวันออกของถนน (ขวามือ) 
 โรงพยาบาลจุฬาลงกรณ์ สภากาชาดไทย
 วิทยาลัยพยาบาลสภากาชาดไทย
 คณะแพทยศาสตร์ จุฬาลงกรณ์มหาวิทยาลัย
 ราชกรีฑาสโมสร
 วิทยาลัยพยาบาลตำรวจ
 โรงพยาบาลตำรวจ
 สำนักงานตำรวจแห่งชาติ

 กายภาพ 
 ความยาว 1,600 เมตร (1.6 กิโลเมตร) จากถนนพระรามที่ 4 ถึงถนนพระรามที่ 1
 เขตถนน 36.50 เมตร
 ผิวจราจร 29 เมตร แบบ คสล.
 ทางเท้า ด้านซ้าย 5 เมตร ด้านขวา 2.5 เมตร

 อ้างอิง 
 กนกวลี ชูชัยยะ. พจนานุกรมวิสามานยนามไทย : วัด วัง ถนน สะพาน ป้อม. กรุงเทพฯ : ราชบัณฑิตยสถาน, 2548.
 สถิติจราจร ปี 2548 สำนักการจราจรและขนส่ง กรุงเทพมหานคร
แหล่งข้อมูลอื่น

อังรีดูนังต์
อังรีดูนังต์
หมวดหมู่:อ็องรี ดูว์น็อง